image1.png

Építészeti Intézet III. évfolyam 2021. tavaszi félév A kurzus kreditértéke: 5 heti konzultáció

TERVEZÉSI STÚDIÓ VI.

**Helyszín:**

Budapest, Józsefváros, Práter utca és Nagytemplom utca sarkán található sarok foghíjtelek.

A XIX. sz. második felében, a kiegyezést követő gazdasági, társadalmi változások alapvetően formálták át az új Székesfőváros arculatát. A világviszonylatban is az egyik legdinamikusabban fejlődő város nemcsak belvárosi múltját cserélte le, de intenzív terjeszkedésbe is kezdett, többek között a józsefvárosi, nagykörúton túli egykori külvárosi területeken. A sűrű szövet lendületes térnyerését egyedül a háború és az azt követő történelmi események, és következményeik tudták csak megakasztani.

A létrejött urbánus struktúra a XX. században érdemi fejlesztések, átfogó megújítási beavatkozások nélkül egyre idejét múltabbá, elavultabbá, és elhanyagoltabbá vált, a 90-es évek végére megérett egy alapos újratervezésre.

A szomszédos ferencvárosi tömbátalakításoktól eltérően, a Corvin-Szigony projekt névre keresztelt 22 hektáros városrehabilitációs program egy „zöld tengely” mentén kísérelt meg életet lehelni ebbe a masszába. A Corvin sétány mára valósággá vált, és lendületesen töri tovább az utat maga előtt kelet felé.

A kiszemelt saroktelek bár a sétánytól mindössze 50m-nyire található, valószínűleg méretei miatt eddig elkerülte a nagybefektetők figyelmét, így ideális terepe a harmadévesek tervezési feladatának. Mikrokörnyezete kellően összetett és inspiratív, a relatíve kis telekméret ellenére is kihívásokkal teli feladatnak ígérkezik.

**Program:**

Fentiek tükrében egy olyan vegyes rendeltetésű épület tervezése a feladat, ami a földszinten (esetleg a pinceszinten és az 1. emeleten) szolgáltató, vendéglátó és kulturális, azaz a városi élethez szorosan kötődő funkciókat foglal magába, míg a további emeleteken lakásokat tartalmaz. A tervezett szint-, és lakásszám, lakás méretek, valamint a célcsoport egyéni tervezési kérdés.

Az épület magasságának meghatározásánál mindenki saját maga mérlegelheti az optimális magasságot tekintettel a tágabb környezet karakterisztikájára és a gazdaságosságra.

Az épület előtti közterület rendezése is része a programnak. A beépítés módja szabadon választható, de törekedni kell a városi térkarakter kialakítására, a köztér és az új épületek intenzív kapcsolatának kialakítására.

A tervezési koncepció, a funkcionális egységek térbeli- és környezeti kapcsolatainak kidolgozása során szem előtt kell tartani a környezettudatosság és fenntarthatóság építészeti és műszaki szempontjait is.